ΑΠΟΦΑΣΗ αριθ. 172

της 9ης Δεκεμβρίου 1998

σχετικά με τα υποδείγματα των εντύπων, που απαιτούνται για την εφαρμογή των κανονισμών (ΕΟΚ) αριθ. 1408/71 και (ΕΟΚ) αριθ. 574/72 (Ε 101)

(1999/371/ΕΚ)

Η ΔΙΟΙΚΗΤΙΚΗ ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΓΙΑ ΤΗΝ ΚΟΙΝΩΝΙΚΗ ΑΣΦΑΛΕΙΑ ΤΩΝ ΔΙΑΚΙΝΟΥΜΕΝΩΝ ΕΡΓΑΖΟΜΕΝΩΝ,

Έχοντας υπόψη:

το άρθρο 81 στοιχείο α) του κανονισμού (ΕΟΚ) αριθ. 1408/71 του Συμβουλίου, της 14ης Ιουνίου 1971, περί εφαρμογής των συστημάτων κοινωνικής ασφάλισης στους μισθωτούς, στους μη μισθωτούς και στα μέλη των οικογενειών τους που διακινούνται εντός της Κοινότητας(1), σύμφωνα με το οποίο η διοικητική επιτροπή έχει ως καθήκον να χειρίζεται όλα τα διοικητικά θέματα, τα οποία απορρέουν από τον κανονισμό (ΕΟΚ) αριθ. 1408/71 και από μεταγενέστερους κανονισμούς,

το άρθρο 2 παράγραφος 1 του κανονισμού (ΕΟΚ) αριθ. 574/72 του Συμβουλίου, της 21ης Μαρτίου 1972, που ορίζει τον τρόπο εφαρμογής του κανονισμού (ΕΟΚ) αριθ. 1408/71 σχετικά με την εφαρμογή των συστημάτων κοινωνικής ασφάλισης στους μισθωτούς εργαζόμενους και τις οικογένειές τους που κινούνται στο εσωτερικό της Κοινότητας(2), σύμφωνα με το οποίο αυτή ορίζει τα υποδείγματα των πιστοποιητικών, βεβαιώσεων, δηλώσεων, αιτήσεων και άλλων εγγράφων που απαιτούνται για την εφαρμογή των κανονισμών,

τον κανονισμό (ΕΚ) αριθ. 1606/98 του Συμβουλίου, της 29ης Ιουνίου 1998, που τροποποιεί τον κανονισμό (ΕΟΚ) αριθ. 1408/71 σχετικά με την εφαρμογή των συστημάτων κοινωνικής ασφάλισης στους μισθωτούς εργαζόμενους, τους μη μισθωτούς εργαζόμενους και τα μέλη των οικογενειών τους που διακινούνται στο εσωτερικό της Κοινότητας και τον κανονισμό (ΕΟΚ) αριθ. 574/72 ο οποίος ορίζει τον τρόπο εφαρμογής του κανονισμού (ΕΟΚ) αριθ. 1408/71(3), ενόψει της επέκτασης της εφαρμογής στα ειδικά συστήματα των δημοσίων υπαλλήλων,

Εκτιμώντας:

ότι πρέπει να προσαρμοσθεί αυτό το υπόδειγμα εντύπου, λαμβάνοντας υπόψη την απόφαση αριθ. 164·

ότι με τη συμφωνία της 2ας Μαΐου 1992 για τον Ευρωπαϊκό Οικονομικό Χώρο, η οποία τροποποιήθηκε με το πρωτόκολλο της 17ης Μαρτίου 1993 παράρτημα VI, εφαρμόζονται στον Ευρωπαϊκό Οικονομικό Χώρο οι κανονισμοί (ΕΟΚ) αριθ. 1408/71 και (ΕΟΚ) αριθ. 574/72·

ότι με απόφαση της Μεικτής Επιτροπής του ΕΟΧ, τα υποδείγματα των εντύπων, τα οποία απαιτούνται για την εφαρμογή των κανονισμών (ΕΟΚ) αριθ. 1408/71 και (ΕΟΚ) αριθ. 574/72, θα προσαρμοστούν και θα εφαρμόζονται εντός του Ευρωπαϊκού Οικονομικού Χώρου·

ότι για πρακτικούς λόγους πρέπει να χρησιμοποιούνται ομοιόμορφα έντυπα εντός της Κοινότητας και του Ευρωπαϊκού Οικονομικού Χώρου·

ότι η γλώσσα, στην οποία πρέπει να εκδίδονται τα έντυπα, έχει αποφασιστεί με τηνσύσταση αριθ. 15 της διοικητικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

1. Το υπόδειγμα εντύπου Ε 101, το οποίο περιέχεται στην απόφαση αριθ. 164 της 27ης Νοεμβρίου 1996, αντικαθίσταται από το συνημμένο υπόδειγμα.

2. Οι αρμόδιες αρχές των κρατών μελών θέτουν στη διάθεση των ενδιαφερομένων (δικαιούχων, οργανισμών, εργοδοτών κ.λπ.) το έντυπο σύμφωνα με το συνημμένο υπόδειγμα.

3. Το έντυπο είναι διαθέσιμο στις επίσημες γλώσσες της Κοινότητας και οι διάφορες εκδόσεις έχουν σχεδιασθεί σε πλήρη αντιστοιχία εμφάνισης, ώστε να καθίσταται δυνατόν σε κάθε πρόσωπο ή φορέα, στον οποίο απευθύνεται (δικαιούχο, οργανισμό, εργοδότη κ.λπ.), να λαμβάνει το έντυπο, το οποίο έχει τυπωθεί στην δική του γλώσσα.

4. Η παρούσα απόφαση ισχύει από την πρώτη ημέρα του μήνα ο οποίος έπεται της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Ο πρόεδρος της διοικητικής επιτροπής

Helmut SIEDL

(1) ΕΕ L 149 της 5.7.1971, σ. 2.

(2) ΕΕ L 74 της 27.3.1972, σ. 1.

(3) ΕΕ L 209 της 25.7.1998, σ. 1.

>PIC FILE= "L_1999143EL.001502.EPS">

>PIC FILE= "L_1999143EL.001601.EPS">

>PIC FILE= "L_1999143EL.001701.EPS">

>PIC FILE= "L_1999143EL.001801.EPS">